*Монгол Улсын Их Хурлын 2010 оны намрын ээлжит чуулганы Хууль зүйн байнгын хорооны 10 дугаар сарын 13-ны өдөр /Лхагва гараг/-ийн хуралдаан 9 цаг 50 минутад Төрийн ордны “А” танхимд эхлэв.*

 Байнгын хорооны дарга, УИХ-ын гишүүн Б.Бат-Эрдэнэ ирц, хэлэлцэх асуудлын дарааллыг танилцуулж, хуралдааныг даргалав.

 ***Хуралдаанд ирвэл зохих 20 гишүүнээс 15 гишүүн ирж, 75.0 хувийн ирцтэй байв. Үүнд:***

 ***Чөлөөтэй****: Х.Баттулга, Л.Болд, Р.Гончигдорж, Ж.Энхбаяр, С.Эрдэнэ*

***Нэг.Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл /2006.12.19-ний өдөр Засгийн газраас өргөн мэдүүлсэн, 2010.4.19-ний өдөр УИХ-ын гишүүн Ж.Сүхбаатар, Б.Бат-Эрдэнэ, Х.Жекей нараас өргөн мэдүүлсэн/ /анхны хэлэлцүүлэг/***

Хэлэлцэж буй асуудалтай холбогдуулан Улсын дээд шүүхийн захиргааны хэргийн танхимийн тэргүүн шүүгч О.Зандраа, Нийслэлийн захиргааны хэргийн шүүхийн ерөнхий шүүгч Б.Дамдиндорж, УИХ-ын Тамгын газрын Эрх зүй, хууль тогтоомжийн хэлтсийн зөвлөх Н.Тунгалаг, Хууль зүйн байнгын хорооны зөвлөх С.Энхбаяр, референт Г.Нямдэлгэр нар байлцав.

 Хуулийн төслийг анхны хэлэлцүүлэгт бэлтгэсэн талаарх танилцуулгыг ажлын хэсгийн ахлагч, УИХ-ын гишүүн Ц.Мөнх-Оргил хийв.

 Танилцуулгатай холбогдуулан УИХ-ын гишүүн Ж.Сүхбаатарын асуусан асуултад УИХ-ын гишүүн Ц.Мөнх-Оргил хариулж, тайлбар хийв.

 Хуулийн төслийн анхны хэлэлцүүлэгтэй холбогдуулан УИХ-ын гишүүн Ц.Нямдорж санал хэлэв.

 **Б.Бат-Эрдэнэ**:-Засгийн газраас болон УИХ-ын гишүүдээс өргөн барьсан Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг нэгтгэж хэлэлцэх саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 5

 Бүгд 14

 Гишүүдийн олонхийн саналаар дэмжигдлээ.

 **Уг асуудлыг 10 цаг 05 минутад хэлэлцэж дуусав.**

 ***Хоёр.Шүүгчийн болон прокурорын албан тушаалын цалингийн хэмжээг шинэчлэн тогтоох тухай, Авлигатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай тогтоолын төслүүд /хэлэлцэх эсэх/***

Хэлэлцэж буй асуудалтай холбогдуулан Нийгмийн хамгаалал, хөдөлмөрийн дэд сайд Д.Нямхүү, тус яамны стратегийн төлөвлөлтийн газрын дарга Н.Аюуш, ахлах мэргэжилтэн Б.Мөнхзориг, УИХ-ын Хууль зүйн байнгын хорооны зөвлөх С.Энхбаяр, референт Б.Хонгорзул нар байлцав.

 Тогтоолын төслийн хэлэлцэх эсэх асуудалтай холбогдуулан УИХ-ын гишүүн Ч.Сайханбилэг, Ж.Сүхбаатар, Д.Одбаяр, Х.Тэмүүжин, Ц.Мөнх-Оргил, Д.Оюунхорол, Д.Тэрбишдагва нар санал хэлэв.

**Б.Бат-Эрдэнэ**:-Шүүгчийн болон прокурорын албан тушаалын цалингийн хэмжээг шинэчлэн тогтоох тухай УИХ-ын тогтоолын төслийг чуулганы нэгдсэн хуралдааны анхны хэлэлцүүлэгт оруулах саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Гишүүдийн олонхийн саналаар дэмжигдлээ.

Авилгатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай УИХ-ын тогтоолын төслийг чуулганы нэгдсэн хуралдааны анхны хэлэлцүүлэгт оруулах саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Д.Оюунхорол УИХ-ын чуулганы нэгдсэн хуралдаанд танилцуулахаар тогтов.

**Хуралдаан 10 цаг 40 минутаас хаалттай хуралдав.**

**Тэмдэглэлтэй танилцсан**:

ХУУЛЬ ЗҮЙН БАЙНГЫН

ХОРООНЫ ДАРГА Б.БАТ-ЭРДЭНЭ

**Тэмдэглэл хөтөлсөн**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА

**УИХ-ЫН 2010 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 10 ДУГААР САРЫН**

**13-НЫ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 ***Хуралдаан 9 цаг 50 минутад эхлэв.***

**Б.Бат-Эрдэнэ**:-Эрхэм гишүүдийн энэ өдрийн амгаланг айлтгая. Байнгын хорооны гишүүдийн ирц бүрдсэн тул 2010 оны 10 сарын 13-ны өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя. Хэлэлцэх асуудал Шүүгчийн болон прокурорын албан тушаалын цалингийн хэмжээг шинэчлэн тогтоох тухай УИХ-ын тогтоолын төсөл, хэлэлцэх эсэх.

Авилгатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай УИХ-ын тогтоолын төсөл хэлэлцэх эсэх

Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл /2006 оны 12 сарын 19-ний өдөр Засгийн газраас өргөн мэдүүлсэн/ анхны хэлэлцүүлэг

Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл /2010 оны 4 сарын 19-ний өдөр УИХ-ын гишүүн Сүхбаатар, Бат-Эрдэнэ, Жекей нараас өргөн мэдүүлсэн/ анхны хэлэлцүүлэг

Бусад асуудлын хүрээнд Авилгатай тэмцэх газрын дарга, дэд дарга нарын бүрэн эрхийг түдгэлзүүлэх эсэх асуудлаар Байнгын хороо нууц санал хураалт явуулсан талаар санал солилцох асуудал байгаа. Хэлэлцэх асуудлаар саналтай гишүүд байна уу? Санал байхгүй бол хэлэлцэх асуудлаа баталъя.

Шүүгчийн болон Прокурорын албан тушаалын цалингийн хэмжээг шинэчлэн тогтоох тухай УИХ-ын тогтоол, Авилгатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай УИХ-ын тогтоолын төслүүдийн хэлэлцэх эсэхийг хэлэлцэж эхэлье. Төсөл санаачлагчийн илтгэлийг Нийгмийн хамгаалал, хөдөлмөрийн сайд Ганди танилцуулна.

Эхний хэлэлцэх асуудлыг түр хойшлуулъя, Дэд сайд замын түгжээнд сууж байгаа гэнэ. Хоёрдахь хэлэлцэх асуудалдаа оръё.

Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл /2006 оны 12 сарын 19-ний өдөр Засгийн газраас өргөн мэдүүлсэн/ анхны хэлэлцүүлэг, Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл /2010 оны 4 сарын 19-ний өдөр УИХ-ын нэр бүхий гишүүдээс өргөн мэдүүлсэн/ анхны хэлэлцүүлэг

Дээрх хоёр хуулийн төслийг нэгтгэн анхны хэлэлцүүлэгт бэлтгэх санал, дүгнэлтийн төсөл боловсруулах үүрэг бүхий ажлын хэсэг байгуулагдан ажилласан. Ажлын хэсгийн танилцуулгыг Ажлын хэсгийн ахлагч, УИХ-ын гишүүн Мөнх-Оргил танилцуулна.

**Ц.Мөнх-Оргил**:-Байнгын хорооны гишүүдийн энэ өдрийн амар амгаланг айлтгая. Хууль зүйн байнгын хорооны 2010 оны 15-р тогтоолоор байгуулагдсан Монгол Улсын Засгийн газраас 2006 оны 12-р сарын 19-ний өдөр, түүнчлэн УИХ-ын гишүүн Сүхбаатар, Бат-Эрдэнэ, Жекей нараас 2010 оны 4 сарын 19-ний өдөр тус тус УИХ-д өргөн мэдүүлсэн Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслүүдийг УИХ-ын чуулганы хуралдааны дэгийн тухай хуулийн 16 дугаар зүйлийн 16.4-д заасны дагуу нэгтгэн анхны хэлэлцүүлэгт бэлтгэх, санал, дүгнэлтийн төсөл боловсруулах үүрэг бүхий ажлын хэсэг 2010 оны 10 дугаар сарын 04, 08-ны өдөр тус тус хуралдсан.

Ажлын хэсгийн гишүүд дээрх хуулийн төслүүдийн зүйл, хэсэг, заалт хоорондын давхардлыг арилгаж нэгтгэсэн Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг санал нэгтэйгээр дэмжсэн болно.

 Ажлын хэсгийн гишүүдийн саналаар нэгтгэсэн төслийн 1 дүгээр зүйлийн 1 дэх хэсэг буюу 8 дугаар зүйлийн 8.1.4-т захиргааны актыг “өөрчлөх” шийдвэр гаргахаар заасан нь төрийн захиргааны эрх бүхий байгууллага, албан тушаалтны шийдвэрийг дээд шатны байгууллага, албан тушаалтан өөрчлөх боломжийг олгох тул хасах, Улсын Их Хурлын гишүүдээс өргөн мэдүүлсэн төслийн 6 дугаар зүйлд хуулийн 35 дугаар зүйлийг бүхэлд нь хүчингүй болгохоор тусгасан нь захиргааны хэргийн шүүхийн харьяаллын талаар гарсан маргааныг хэрхэн зохицуулах нь тодорхойгүй болох тул 35.3-ын “Тухайн хэргийн шүүхийн харьяаллын талаар гарсан шүүх хоорондын маргааныг Улсын дээд шүүхийн захиргааны хэргийн танхимын тэргүүн шийдвэрлэнэ” гэсэн хэсгийг нэгтгэсэн төслийн 1 дүгээр зүйлийн 3 дахь хэсэг буюу 15 дугаар зүйлийн 15.4 дэх хэсэгт шилжүүлэхээр тус тус шийдвэрлэсэн.

Улсын Их Хурлын эрхэм гишүүд ээ,

  Хууль зүйн байнгын хорооны 2010 оны 15 дугаар тогтоолоор байгуулагдсан ажлын хэсгийн нэгтгэсэн Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг хэлэлцэн шийдвэрлэж өгөхийг Та бүхнээс хүсье.

**Б.Бат-Эрдэнэ**:-Мөнх-Оргил гишүүнд баярлалаа. Ажлын хэсгийн танилцуулга болон хэлэлцэж байгаа асуудалтай холбогдуулж асуулт асуух гишүүд байна уу?

Ажлын хэсгийн хүрэлцэн ирсэн хүмүүсийг танилцуулъя. Зандраа-Улсын дээд шүүхийн захиргааны хэргийн танхимийн тэргүүн, Дамдиндорж-Нийслэлийн захиргааны хэргийн шүүхийн ерөнхий шүүгч хүрэлцэн ирсэн байна.

Сүхбаатар гишүүн асуултаа асууя.

**Ж.Сүхбаатар**:-Ажлын хэсгийн ахлагчид хэлэх гэсэн юм. Ажлын хэсгийн хурал дээр манай ажлын хэсгийн гишүүн Эрдэнэцогт яг сүүлд болсон хурал дээр орж чадаагүй, нэг саналаа өгсөн юм. Энэ дээр 9 төрлийн ийм санал байгаа юм. Энэ саналууд нь хууль зүйн хувьд нэлээн чухал саналууд байгаа юм. Энэ нэгтгэсэн хувилбар дотроо би энийг яаж оруулах вэ, би энийг уншаад Энхболд гишүүн бид хоёр ярьж байна л даа. Яг мэргэжлийн хүний их л зөв, яг захиргааны хэргийн шүүхийн онцлогийг хадгалах талаас нь тавьсан ийм асуудлууд байна л даа. Тэгэхгүй бол зарим асуудал нь яг Иргэний хэрэг шүүхэд хянан шийдвэрлэх тухай хуультайгаа холбогдоод нөгөө захиргааны процессийн зарчим дээр нийцэхээргүй тийм асуудал байна л даа.

**Ц.Мөнх-Оргил**:-Эрдэнэцогт багш саналаа надад бас ирүүлсэн. Бид нар өчигдөр үзэж сууж байгаад би Эрдэнэцогт багштай уулзсан, ярьсан. Юу гэж тохирсон гэхээр Зандраа шүүгч өнөөдөр энэ анхны хэлэлцүүлэг явагдаад дууссаны дараа Тунгалаг зөвлөх, Эрдэнэцогт багш бид нар дахиж уулзаад эндээс авах зүйл, авахгүй зүйлээ ялгаад туссан зүйл тусаагүй зүйлээ тодруулаад 2-р хэлэлцүүлгээр оруулъя гээд тохирчихсон байгаа.

**З.Энхболд**:-2-р хэлэлцүүлэгт чиний санал орохгүй шүү дээ.

**Ц.Мөнх-Оргил**:-Үгүй ээ, одоо наад 1-р хэлэлцүүлгийн протоколд чинь орчихож байгаа шүү дээ. Энэ энэ юмнуудыг дахиад хэлэлцэх зай үлдээчихэж байгаа байхгүй юу, 9 санал дээр. Тэгэхгүй бол бид нар 1-р хэлэлцүүлгээ дахиж хойшлуулах гээд байна шүү дээ.

**З.Энхболд**:-Дэгээр тийм боломж байгаа юу?

**Ц.Мөнх-Оргил**:-Одоо 1-р хэлэлцүүлэг дээр энэ 9 зүйлийг үлдээж байна гэдгээ тогтоочихъё, хэлэлцүүлгийг хийхдээ нээлттэй орхиод.

**З.Энхболд**:-Болж л байвал яахав.

**Б.Бат-Эрдэнэ**:-Одоо ингээд санал хураалгаадахъя. Би түрүүнд танилцуулсан хоёр хуулийн төслийг нэгтгэж нэг төсөл болгосныг дэмжиж санал хураах шаардлагатай байгаа. Санал хураалт явуулъя. Монгол Улсын Засгийн газраас өргөн мэдүүлсэн Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл, УИХ-ын нэр бүхий гишүүдээс өргөн мэдүүлсэн Захиргааны хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслүүдийг нэгтгэсэн төслийг дэмжье гэсэн саналыг зарчмын хувьд дэмжиж байгаа гишүүд гараа өргөнө үү. 14-өөс 9. Дэмжигдлээ.

Гишүүдээс өөр асуулт байна уу? Алга байна.

Хэлэлцэж байгаа асуудалтай холбогдуулж үг хэлэх гишүүн байна уу? Нямдорж сайд

**Ц.Нямдорж**:-Ийм юм болчихоод байгаа юм. Энэ захиргааны хэргийн шүүхийн ачаалал, ялангуяа аймаг, орон нутагт их бага байгаа шүү дээ. 2, 3 орон тооны шүүгчтэй нэг аймаг жишээ нь жилд 20, 30-аадхан хэрэг шийдвэрлэдэг. Ийм юм болчихоод байгаа юм байна лээ. Тийм учраас ерөнхийдөө хоёр гарц манай шүүхийн нөхдүүд хаймаар байгаа юм. Эсвэл энэ захиргааны шүүхийг тойрогчилж байгуул. Жишээ нь, 3 аймгийн дунд нэг захиргааны шүүх байдаг ч юмуу, тэгээд захиргааны хэрэг маргаан гарахаар нь очоод шийдчихдэг. Нэг ийм хувилбар.

Хоёрдахь хувилбар нь бол энэ захиргааны хэргийн шүүгч нар ачаалал багатай байх тохиолдолд эрүү, иргэний хэрэгт орж шүүгчийн үүрэг гүйцэтгэдэг ийм хоёр хувилбарын нэгийг нь бодож тэгээд зохистой саналаа боловсруулаад манай чиглэлээр өгчихмөөр байх юм. Тэгж наад ачааллын чинь асуудлыг нэг зохицуулахгүй бол энэ хэтэрхий бага ачаалалтай өндөр цалинтай хүмүүс зүгээр суугаад байдаг нэг ийм юм болчихоод байгаа юм байна лээ шүү дээ. 2, 3 жилийн өмнө ийм юм болж байгаа юм байна, энийгээ та нар судалж, шүүх тойрогчилж байгуулдаг юмаа та нар нэг санал оруулж ирээч гэсэн ерөөсөө хөдөлж өгөхгүй юм. Та нар хөдөлдөггүй юм бол оролцоогүйгээр нь асуудлыг зохицуулж шийдэх юмуу, яах юм.

Говьсүмбэр аймагт жишээ нь давж заалдах шатны шүүх байх шаардлагагүй шүү дээ. Ийм ийм нэг шүүх тойрогчилж байгуулах юмаа та нар бодож, сум дундын шүүхийг нь үлдээгээд Говьсүмбэр аймагт гарсан хэргийн давж заалдах шатны хурлыг Дорноговь аймагт харьяалуулаад асуудлыг шийдчихэж болно шүү дээ. Байцаан шийтгэх хуулиуд дээр чинь энэ тойрогчилж байгуулах боломжууд нь байгаа шүү дээ. Ийм юм Зандраа, Дамдиндорж та нар бодооч. Гол асуудал.

**Б.Бат-Эрдэнэ**:-Дүгнэлтэн дээрээ түрүүний саналыг тусгуулаад, нээлттэй үлдээе гэдгээ тусгачихъя.

Нэгдсэн хуралдаанд Байнгын хорооны санал, дүгнэлтийг илтгэх гишүүнийг томилъё. Мөнх-Оргил гишүүн илтгэе. Та бүхэнд баярлалаа, Зандраа шүүгч, Дамдиндорж гуай та бүхэнд.

Эхнийхээ хойшлуулсан асуудалдаа оръё. Шүүгчийн болон прокурорын албан тушаалын цалингийн хэмжээг шинэчлэн тогтоох тухай УИХ-ын тогтоолын төсөл, хэлэлцэх эсэхийг хэлэлцэж эхэлнэ.

Нийгмийн хамгаалал, хөдөлмөрийн яамныхан байна уу? Яасан удаан орж ирдэг юм бэ? Нийгмийн хамгаалал, хөдөлмөрийн дэд сайд Нямхүү танд баярлалаа. Үнэхээр шуурхай ирлээ.

**Д.Нямхүү**:-УИХ-ын эрхэм гишүүдийн өнөөдрийн амрыг айлтгая.

Монгол Улсын Их Хурал, Засгийн газраас төрийн албан хаагчдын цалинг эдийн засгийн өсөлт, амьжиргааны өртгийн өөрчлөлттэй уялдуулж, тогтмол нэмэгдүүлсээр ирсэн билээ. Монгол Улсын төрийн албанд нийт ажиллагчдын 15 хувь буюу 150 гаруй мянган албан хаагч ажиллаж байна.Төрийн албан хаагчдын цалинг 2008 оны эхнээс 20 хувиар нэмэгдүүлснээс хойш өнгөрсөн 2 жилийн хугацаанд дахиж нэмэгдүүлэх арга хэмжээ аваагүй байгаа билээ. Дэлхий нийтийг хамарсан санхүү, эдийн засгийн хямралын нөлөөгөөр сүүлийн 2 жилд Монгол Улсын төсвийн байдал хүндэрч, амьжиргааны өртгийн өөрчлөлтийг дагаж цалин хөлсийг нэмэгдүүлэх боломж олгоогүй билээ. 2008 орны инфляцийн түвшин 22 хувь, 2009 онд 12 хувь байсан төрийн албан хаагчийн цалинг инфляцийн түвшинтэй уялдуулан 30-аас багагүй хувиар нэмэгдүүлэх үндэслэл шаардлагыг бий болгосон юм. Иймд Засгийн газрын 2008-2012 оны үйл ажиллагааны хөтөлбөрт тусгагдсан цалин тэтгэврийг нэмэгдүүлэх зорилтыг хэрэгжүүлж эхлэх үүднээс энэ оны 10-р сарын 1-нээс төрийн албан хаагчдын цалинг 30 хувиар нэмэгдүүлэх шийдвэрийг Засгийн газраас гарган хэрэгжүүлж эхлээд байна. Харин Төрийн албаны тухай хуулийн холбогдох заалтын дагуу Авилгатай тэмцэх газрын албан хаагч, шүүгчийн болон прокурорын албан тушаалын цалинг УИХ-ын тогтоолоор батлах зохицуулалттай учраас УИХ-ын тогтоолын төслийг болосвруулж, өргөн бариад байгаа юм. Энэхүү тогтооолын төслийг хэлэлцэж, дэмжиж өгөхийг та бүхнээс хүсч байна.

**Б.Бат-Эрдэнэ**:-Нямхүү сайдад баярлалаа. Нийгмийн хамгаалал, хөдөлмөрийн дэд сайд Нямхүү, Нийгмийн хамгаалал, хөдөлмөрийн яамны стратеги төлөвлөлтийн газрын дарга Аюуш, Нийгмийн хамгаалал, хөдөлмөрийн яамны стратеги төлөвлөлтийн газрын ахлах мэргэжилтэн Мөнхзориг нарын хүмүүс ирсэн байгаа. Хэлэлцэж байгаа асуудалтай, танилцуулгатай холбогдуулж асуулт асуух гишүүд байна уу? Алга байна.

Үг хэлэх гишүүн байна уу? Сайханбилэг гишүүн

**Ч.Сайханбилэг**:-Манай ажлын хэсгийнхэн, Нийгмийн хамгаалал, хөдөлмөрийн яамныхан мэдэж байгаа. Өчигдөр Төрийн байгууллтын байнгын хороон дээр бас энэ асуудлыг хэлэлцсэн. Тэрэн дээр гарсан санал бас Хууль зүйн байнгын хороотой холбоотой байх л даа. Ер нь бид нар жил болгон л энэ асуудлуудыг ярьж байдаг. Ярих болгондоо Засгийн газартаа үүрэг өгдөг. Ингэж тусад нь оруулж ирэхгүйгээр хууль эрх зүйн зохицуулалтыг нь хийгээд, ерөөсөө нийт төрийн албан хаагчдын цалин нэмж байгаа энэ ажиллагаа эргээд төрийн өндөр албан тушаалтнуудын, төрийн тусгай албан хаагчид дээр яг бусад тэр төрийн захиргаа, төрийн үйлчилгээ гэдэгтэйгээ адилхан хамт нэмэгдээд явж байдаг энэ бололцоог хийгээчээ. Тэгэхгүй бол Их Хурал ингээд салгаад төрийн өндөр гээд нэр нь хүртэл их зовлонтой сонсогддог. Ингээд өөрөө өөрсдийнхөө цалинг нэмж байгаа юм шиг. Төрийн тусгай шүүх, прокурор, авилгатай тэмцэх газар гэдэг нь ерөөсөө яригддаггүй шүү дээ. 76 гишүүн өөрсдийнхөө цалинг нэмж байна гэдэг нэг ийм л яриа жилийн жилд болоод байдаг. Засгийн газар энэ асуудлаа цэгцлээд нэг мөр ТӨ, ТЗ, ТҮ, Төрийн тусгай гэсэн энэ төрийн албан хаагчид бол нэг л ангиллын хүмүүс шүү дээ. Энийгээ хамт оруулж ирээч гэхээр хууль нь болдоггүй гэдэг. Хуулийнхаа өөрчлөлтийг Засгийн газар санаачлах эрх нь байгаа. Энэ ажлаа засгийн газар хийх ёстой гэдэг энэ зүйлийг Хууль зүйн байнгын хорооноос засагт дахиад чиглэл болгомоор байгаа юм. Тэгээд ийм асуудлуудыг дараа нь дахиж ярьж баймааргүй байгаа юм.

Энэ асуудлыг шийдэх бас нэг хувилбар байгаа. Өчигдөр Төрийн байгуулалтын байнгын хороон дээр ярьсан. Төрийн захиргааны яг үндсэн албан тушаалтан гэдгээрээ төрийн нарийн бичгийн даргатай жишиг болгоод төрийн нарийн бичгийн даргын цалингаас итгэлцүүрээр хэмжээд явчихдаг энэ нэг систем рүүгээ оръё. Сая Тэмүүжин гишүүн бид нар бас энүүгээрээ ярьж байсан. Тэмүүжин гишүүн ямар санал гаргаж байна вэ гэхээр би энэ асуудлаар олон гишүүн үг хэлэхгүй байх л даа. Тийм учраас Тэмүүжин гишүүн юу гаргаж байна гэхээр төрийн тусгай албан хаагчид дээр шүүгчийн үндсэн цалинг бас яг төрийн нарийн бичгийн дарга гэдэгтэй адилхан итгэлцүүр болгоод үндсэн суурь нь болгоод дахиад энэ төрийн тусгай албан хаагчдын цалинг итгэлцүүрээр нь энэ асуудлыг нь зохицуулаад явчихъя гэдэг ийм санал хэлээд байгаа юм. Энэ чиглэлээр Засгийн газар өөрсдөө зохицуулалтууд хийгээд дараа дараагийн нэг сэдэв гаргаад, ер нь 76 гишүүн дээр ч бас парламент руу төрт ёс руу ингээд хүмүүсийн нүдэнд муухай болгож харагдуулаад байгаа юм. Энэ зохицуулалтаа бүгдээрээ хийгээд явъя, засаг руу оролцож хатуу үүрэг өгье.

Засаг бол миний санаж байгаагаар ноднин бас энэ асуудлыг яриад л бид нар зохицуулаад ороод ирнэ гэсэн. Энэ жилийг хүртэл хийгээгүй байгаа байхгүй юу. Тийм учраас Нийгмийн хамгаалал, хөдөлмөрийн яаманд, Засгийн газар дамжуулаад дараа дараагийн ийм асуудал үүсгэлгүйгээр шийдээд явах нь зүйтэй гэсэн ийм чиглэлийг өнөөдрийн хурлаас өгөх нь зүйтэй гэж бодож байна.

**Б.Бат-Эрдэнэ**:-Энэ асуудал зүйтэй байна. Сайханбилэг гишүүний санал.

Сүхбаатар гишүүн

**Ж.Сүхбаатар**:-Нэг талаас Сайханбилэг гишүүний хэлж байгаа асуудлаар хэрвээ асуудлаа шийднэ гэвэл шууд Хууль зүйн байнгын хорооны протоколоор Засгийн газарт хүргүүлчих хэрэгтэй л дээ. Гэхдээ нэг ийм асуудал байгаа. Дотроо хоёр хэсэг хуваагдаж байгаа. Хэрвээ инфляцийн хэмжээтэй холбогдуулж цалингийн нэмэлтийн асуудал дээр хандаж байгаа болбол УИХ-д оруулаад ирж байгаа нь буруу. Засгийн газар инфляцийн хэмжээтэй холбогдуулаад тухайн үед Засгийн газар тогтоол гаргаад өөрөө шийдээд явж болно. Яг зарчмын хувьд бас бид хэд ярьж байсан энэ юун дээр шүүх, прокурорын гэдэг юмуу, Авилгатай тэмцэх газрын энэ оруулж ирж байгаа улсууд УИХ дээр орж ирж асуудал шийдэгдэж байгаа нь зарчмын хувьд бас буруу биш гэж бодож байгаа юм.

Сая бас бид хэд энд санал солилцож байхад ярьж байсан юм бол харин шүүгч, прокурор эд нарыгаа шийдчихээд өөрийнхөө асуудлыг өөрөө хэлэлцэх нь зүй бус учраас хуульд заахдаа шүүгчийн цалинтай юу гэдэг юм УИХ-ын гишүүний цалинг уяж өгөөд тэгээд бид хэлэлцэхдээ шүүгч, прокурор, Авилгатай тэмцэх газрынхаа юмыг хэлэлцээд явдаг байхгүй бол Засгийн газар өөрөө шууд тэндээ бусад төрийн албан хаагч нарыг шийдэнгүүт л нөгөө хэд нь нэмэгддэг энэ юм чинь яг үнэндээ миний хэлээд байгаа инфляцтай холбоотой байгаа болохоос биш цалин нь салах ёстой шүү дээ. Цаашдаа төрийн албаны Энхтүвшин дарга бид нарын ярьж байгаа юм, Төрийн албаны хууль өөрчлөгдөөд ирэхээр төрийн албаны ангилал, зэрэглэл чинь бас жаахан өөрчлөлт орно. Цалингийн систем нь ийм хүснэгтэлсэн ийм хэлбэртэй байх уу, үгүй юу гэдэг чинь бас хөдөлгөөнтэй байхгүй юу.

Тэгэхээр энэ байнгын ингэж яваад байхгүй учраас ер нь парламент бол өөрөө шүүх эрх мэдлийн шүүгч, прокурор бол хоёулаа шүүх эрх мэдлийн байгууллагад ажилладаг улсууд энэ шүүх эрх мэдлийн байгууллагынхаа юмыг парламент өөрөө татаж авч шийдэх нь Засгийн газраас эдийн засаг, төсвийн хувьд хамааралтай бус байх тэр ерөнхий агуулгатай ерөнхийдөө орж уялдах байх. Дээр нь Шүүхийн ерөнхий зөвлөл цаашаа өөрчлөгдөх юм бол Шүүхийн ерөнхий зөвлөл энэ асуудлыг танилцуулж байх ёстой шүү дээ. Одоо бол Засгийн газар оруулж ирж байна. Тэгээд Шүүхийн ерөнхий зөвлөл шүүгчийнхээ асуудлыг оруулж ирдэг, прокурор нь өөрийнхөө Улсын ерөнхий прокурор байдаг юмуу, ингээд Байнгын хороондоо асуудал оруулж ирдэг. Ингээд цаашдаа парламент өөрөө илүү энэ асуудлаа татаж авч хэлэлцэх процедур нь энэ зохистой, зохисгүй юу гэдэг асуудал үүсч байгаа нь парламентын гишүүд өөрөө өөрсдийнхөө цалинг давхар яриад шийдчихэж байгаа нь буруу болохоос биш асуудал нь хоёр ийм тусдаа асуудал байгаа шүү. Инфляц болоод инфляцаас хамаарахгүй цалинг нэмэгдүүлэх тухай асуудал гэдэг бол тус тусдаа асуудал байгаа. Энийг цаашдаа бас бодолцох ёстой байх.

Тэгэхгүй бол хуулиндаа сая Сайханбилэг гишүүний хэлдгээр бас ингээд явчихаар нэг юм болохоор л бусад албан хаагчид нэмэгдсэн учраас төрийн өндөр албан тушаалтан чи нэмэгдэж байх ёстой гэвэл яг зарчмын хувьд ярих юм бол дээд өндөр албан тушаалтнууд илүү цалин авч байгаагийнхаа хувьд дэлхийн хандлага яаж байна вэ гэхээр нэмэгдэл явж байхад харин өндөр албан тушаалтнуудын цалинг автоматаар нэмэгдэхгүй, магадгүй тухайн хэмжээндээ байж байх ёстой болчихоод байгаа байхгүй юу. Тэгэхгүй бол өсөөд байна шүү дээ, энэ чинь цаашаа.

**Б.Бат-Эрдэнэ**:-Сайханбилэг гишүүн

**Ч.Сайханбилэг**:-Би түрүүнийхээ үгийг гүйцээчихье. Би уг нь хоёр дахь саналаа хэлэхгүй гэж бодож байсан чинь хэлэхгүй бол болохгүй болчихоод байна. Ер нь парламент дээр ч тэр, Засгийн газар дээр ч тэр цалин нэмэх асуудлыг публично хэлэлцдэг нь болиулах ёстой юм. 10 сарын 1-нээс 30 хувь нэмнэ гэдэг мессеж бол шал утгагүй мессежүүд шүү дээ. Яг тэрүүгээрээ далимдуулаад инфляц өсдөг, өргөн хэрэглээний барааны үнэ нэмэгддэг. Хөгжилтэй, зах зээлийн харилцаа хөгжчихсөн орнуудад улс орон даяар нэг нэгнийхээ цалинг мэдэх байтугай нэг байгууллага дотроо хэн нь хэдийг авч байгааг мэдэхгүй ийм тогтолцоо байдаг шүү дээ. Бид нар тэр нийгэм рүү явж байгаа хүмүүс. Ингэж улс даяараа хэн хэнийгээ зарлаж байгаагаа мэддэг, хэдэн хувь нэмж байгаагаа мэддэг, хэзээнээс нэмэх гэж байгаагаа мэддэг ийм тогтолцоо чинь өөрөө их буруу сөрөг үр дагаваруудыг гаргаад байгаа юм. Цалингийн нэмэгдэл нь өөрөө яг тэр нэмэгдэж байна гэдэг тэр мөн чанараа гаргахгүй байгаа.

Тийм учраас цалин нэмэх асуудлыг их Хурал дээр ч гэсэн тэр Засгийн газар дээр ч гэсэн тэр ингэж нээлттэй хэлэлцэх нь өөрөө ерөөсөө буруу тогтолцоо болчихоод байгаа юм. Энэ утгаараа илүү итгэлцүүрээр явсан, илүү автомат шинж чанартай, илүү төсөв д ээрээ ерөнхий мөнгөө суулгадаг. Эргээд төсвийн ерөнхийлөн захирагч нар нь дотроо гүйлгэдэг, хэн хэндээ яаж нэмэх вэ гэдэг тэр тогтолцоо руу явахгүй бол бид нар хэтэрхий төвлөрсөн төлөвлөгөөт гэдэг шиг цалингийнхаа асуудал дээр ч гэсэн энэ тогтолцоо маань өөрөө хадгалагдаад байгаа юм. Тийм учраас ерөнхий улсынхаа түвшинд төсвийнхөө хуулиар цалингаа нэмэх үндсэн юу тогтоочихоод, тэр дотор нь хэзээ нэмэх вэ, хэдэн хувиар нэмэх вэ гэдэг асуудлууд маань өөрөө жаахан ингэж явж байхгүй бол буруу юм руугаа орох гээд байгаа юм гэдгийг хэлэх гээд байна.

**Б.Бат-Эрдэнэ**:-Одбаяр гишүүн

**Д.Одбаяр**:-Өчигдөр ярьж байсан л даа. Бидний цалинг ингэж өм цөм нэмж байгаа нь эцсийн үр дүн нь ямархуу юм байна вэ гэдэг дээр их эргэлзээтэй юм байна лээ шүү дээ. Дэлхийн банкны экспертүүдийн ярьж байгаагаар бол цалинг ингэж огцом нэмж байгаа, мөн бэлэн мөнгөний бодлого явуулж байгаа нь танай ард түмэн энийг өөрсдөө эдэлж, хэрэглэж чадахгүй байна. Ганцхан хэрэглэж байгаа зүйл нь инфляц гэж амьтан энийг чинь эдлээд хэрэглэчихэж байна. Бодит орлого болж чадахгүй байна гэдэг ийм зөвлөгөөг хэлээд байгаа байхгүй юу.

Дээр нь бид нар уул уурхай хөгжсөн гээд бусад орны туршлагыг сонсож байхад сүүлийн 20-30 жил жишээлэхэд, Чили Улс гэхэд сүүлийн 20-30 жилдээ цалингаа 3 хүртэл хувиар л нэмсэн байхгүй юу. Зөвхөн инфляцтай уялдуулж, тэгж байж л тэр хөрөнгө оруулалтын бодлого нь амжилттай хэрэгждэг, ажлын байр нь бий болдог ийм юм байна лээ. Судалгаа гарсан байна лээ, одоо энэ цалин нэмэгдсэний дараа энэ маань хувийн хэвшил, аж ахуйн нэгжид маш хүнд цохилт болж байгаа. Гарсан судалгаагаар хэрвээ энэ нэмэгдлийн дараа аж ахуй хөтлөх менежментийн бодлогоо өөрчлөхгүй бол 30-аад мянган компани Монгол Улсад дампуурах ийм байдалтай байна гэсэн ийм тооцоо гарсан байна лээ шүү дээ. Тэгэхээр бид нар энэ цалин тэтгэврийг нэмэх асуудлыг аажмаар инфляцтай нь уялдуулж, тэгээд саяны ярьдагаар нэлээн чимээгүйхэн нэмдэг нэг их айхтар ил хэлэлцээд байдаггүй ийм зарчим явж байгаа юм л даа. Тэгээд картаар бүх салбарт аж ахуйн нэгж, төрийн албан хаагч бүгд картаар цалингаа авдаг. Хэдэн төгрөгний цалин авч байгаа нь хэнд ч хамаагүй байдаг. Тухайн менежер аж ахуйн нэгжийн удирдагч сайн ажиллаж байгаа хүндээ хэдэн төгрөгний цалин өгөх нь тухайн ажлын үр дүнтэй нь холбоотой байдаг. Иймэрхүү зарчмуудыг бодож цаашдаа ярихгүй бол болохгүй байна.

30 хувиар нэмэгдлээ гээд одоо ингээд анхны цалингаа аваад ирэхээр л бараа бүтээгдэхүүн, үйлчилгээний үнэ 30 хувь нэмэгдчихвэл ямар ч хэрэггүй л байхгүй юу. Уг нь бүтээгдэхүүний хэмжээ нэмэгдээд иддэг талхных нь тоо нэмэгдэж байх ёстой байтал, мөн иддэг 2 талхаа л 30 хувь нэмэгдсэн үнээр нь авч байх юм бол энэ ямар ч ард түмэнд хэрэгтэй зүйл болохгүй байхгүй юу. Тэгэхээр энийг цаашдаа бодмоор байгаа юм л даа. Сонгуулийн үед гол нь амалчихсан, цалин, тэтгэврийг 2, 3 дахин нэмэгдүүлнэ. Энэндээ уялдаад яваа мөртлөө тооны хувьд нэмэлт яваад байдаг, чанарын хувьд үр дүн гардаггүй ийм л зүйл болох гээд байгаа юм л даа.

**Б.Бат-Эрдэнэ**:-Тэмүүжин гишүүн

**Х.Тэмүүжин**:-Хоёр юм энэ цалинтай холбогдуулаад яримаар санагдаад байгаа юм. Нэгдүгээрт, бид нар төрийн албаныхаа хууль тогтоомжийг шинэчлэхгүй бол төрийн албаны ангилал өөрөө зохимжгүй болоод болохгүй байгаад байгаа юм. Бид нар эрх мэдэл хуваарилдаг үзэл санаатай улс, тэгээд хууль тогтоох, гүйцэтгэх, шүүх гээд хуваарилчихсан байгаа мөртлөө төрийн албан дээр очихоор энэ хуваариасаа ангид төрийн дээд албан тушаалтан гээд өөр босоо хуваарилал гаргаад тавьчихсан. Тэр нь хууль юмуу, цалинтай холбоотой асуудал хэлэлцэхэд зөрчил үүсээд байгаа юм л даа. Үндсэндээ бол УИХ-ын гишүүн, шүүх гэдэг бол Засгийн газраас цалин авдаг хүмүүс биш. Яамнаас буюу Засгийн газраас санал ороод ирэхээр энэ чинь өөрөө Засгийн газраас аваад байгаа юм шиг харагдаад байгаа юм. Шүүхийн санхүүгийн хараат бус байдал гэх мэт олон асуудал өөрөө зөрчилд хүрээд байгаа юм. Энэ байдлыг шийдэхийн тулд парламентад нэг эрх мэдэл өгчихдөг юм байна лээ л дээ.

УИХ-ын гишүүний цалин бол цалин ч гэж нэрлэхгүй энэ чинь өөр нэртэй байгаа шүү дээ. Шан харамж нь шүүгчийн дундаж шан харамжтай тэнцүү байна гэж зааж өгөөд, Засгийн газар өөрийнхөө цалин өгдөг агентлагууд болон доод бүтцийнхээ хүмүүсийн цалинг нэмэх гэвэл парламент тэр цалингаар стандарт тавьж байгаад нэмэх үү, нэмэхгүй юу гэдгийг нь ярьдаг, хянадаг систем байгаад байгаа байхгүй юу. Гэтэл манайх энэ цалинг нэмэх үү, нэмэхгүйг нь яагаад үндэслэв, хянадаг ийм систем байхгүй учраас Засгийн газраас өргөн мэдүүлсэн журмын дагуу автоматаар ингээд бүх юм нэмэгдээд яваад байгаа. Яг үндсэндээ Засгийн газар нь санаачлага гаргах эрх нь юун дээр байгаа вэ гэхээр яам агентлаг, сайдууд гээд доор байгаа бүтцийнхээ хүмүүсийн цалинг нэмэх л санаачлага гаргах эрхтэй. Тэр цалин нь энэ шүүгчийн цалингаас дээшээ гарч болохгүй гэдэг шалгуураараа энийг чинь нэмэх үү, үгүй юу гэдэг хэлэлцүүлэг нь энд явж байх ёстой. Гэтэл бид нар ний нуугүй хэлэхэд УИХ татвар төлөгчдийн мөнгөөр нөгөө Засгийн газрын ажил хийж байгаа хүмүүс нь үр ашигтай ажиллаж байна уу, үгүй юу гэж ярихаасаа илүүтэйгүүр зүгээр л популизм хийгээд байгаа учраас саяных шиг зөрчлүүд гараад байгаа.Тэгэхээр энийгээ шийдэхийн тулд бид нарт энэ цалинтай холбоотой, төрийн албаны ангилалтай холбоотой нэг систем тогтоож өгөх ёстой.

Нөгөөтэйгүүр шүүгчээр ийм хандлага тогтоочихоор УИХ-ын гишүүд өөрсдийнхөө цалинг ярихгүй болчихож байгаа юм. Шүүгчийн цалинг ярина гэдэг бол шүүгч ямар хангамжтай байх вэ гэдэг хараат бус байдал нь мөн бөгөөд өөрсдөө тэднээс давсан цалинтай байхгүй гэдэг бас шаардлагыг тавьчихаж байгаа байхгүй юу. Яг энүүгээрээ бас Засгийн газрын агентлагууд болон сайдууд тэр түвшинд ажиллаж байгаа хүмүүс энэнтэй ямар харьцаатай цалинтай байх ёстой вэ гэдэг тоог бас бодчихож байгаа юм. Нэг ийм нэг тоонуудаа гаргаж өгөөгүйгээс болоод үндсэндээ нэг тийм зохимжгүй байдлаар орчихоод байгаа юм. Нэг сайд шүүгчийн цалингийн хэмжээг мэддэг болчихсон юм шиг, тэрэн дээр үндэслэж УИХ ярилцдаг болчихсон юм шиг. Энэ нь Засгийн газар цалин нэмнэ гэдэг амлалтыг хийгээд л байхад УИХ дагаад гүйгээд байх ёстой юм шиг тийм нэг хандлага үүсчихээд байгаа юм л даа. Тэгээд энэ хандлагаа засахын тулд хамгийн том шинэчлэл дээр, төрийн албаны хууль тогтоомжин дээр байгаа нэг ийм зохимжгүй ангилалуудаа өөрчлөх хэрэгтэй. Одоо хөрөнгө орлогын мэдүүлэг Авилгатай тэмцэх хуулин дээр ч гэсэн гараад ирчихсэн байна лээ шүү дээ. Төрийн албаны өндөр дээд албан тушаалтан гээд тавьчихсан, шүүгчийг дотор нь ялгачихаж байгаа байхгүй юу. Бүх шатны шүүхийнхээ хараат бус бие даасан байдлыг шүүхийн ерөнхий зөвлөл хариуцах байтал төрийн албаны өндөр дээд албан тушаалтан гэдгээрээ дээд шүүхийн шүүгчид чинь нөхөн шүүгчдээсээ ангид тусгай ангилалд явж байгаа шүү дээ. Тэгээд ийм нэг зохимжгүй юмнуудаа бид нар шийдэх ёстой л доо.

**Б.Бат-Эрдэнэ**:-Мөнх-Оргил гишүүн

**Ц.Мөнх-Оргил**:-Энэ дээр хэд хэдэн тус тусдаа өөр өөр түвшинд, өөр өөр газар яригдах асуудлууд яригдаад байгаа юм, миний бодлоор бол. Өнөөдөр 30 хувь нэмэх асуудлыг янз янзаар яриад яахав, нэгэнт ороод ирчихсэн юм. Байж байж 30 хувиар нэмнэ, тэгээд тэрнийхээ эффектийг Их Хурлын гишүүд нь өөрсдөө ингээд янз янзаар яриад болохгүй шүү дээ. Засгийн газар миний ойлгосноор цалин нэмэгдэхийн хажуугаар хүнсний бараа бүтээгдэхүүний нийлүүлэлтэн дээр анхаарч байгаа юм байна лээ. Ер нь Монголбанк, Сангийн яам, Дэлхийн банкны судалгаагаар бол инфляц өсгөөд байгаа юмны чинь 80 хувь нь ерөөсөө хүнсний бүтээгдэхүүн юм байна лээ шүү дээ, мах, гурил, хүнсний бүтээгдэхүүнд. Тэрнийхээ нийлүүлэлтэн дээр нэлээн анхаарчих юм бол инфляцийг нэлээн татаад авчих юм болов уу гэж ойлгосон. Бидэнтэй бидэнгүй инфляц өөрөө нэлээн яваад өгч байгаа. Цалингийн өсөлттэй, өсөлтгүй яваад өгч байгаа инфляц учраас энийг чинь араас нь дагаж бас хөөхгүй бол болохгүй л дээ.

Энд би өөр юм ярих гэсэн юм.Бид нар ерөөсөө Засгийн газарт энэ тогтоолтойгоо хамт, за яахав тэр Сайханбилэг гишүүний өндөр албан тушаалтнуудын юмыг Их Хурал өөрөө өөрийнхөө юмыг яриад байдаг нь буруу. Тэрэн дээр нэг зөвлөмж өгчихмөөр санагдаад байгаа юм. Ерөөсөө цалин тогтоох, нэмэх асуудал дээр Засгийн газарт нэг чиглэл өгмөөр байгаа юм. Миний ойлгосноор төрийн албан хаагчдын цалин ил тод нээлттэй, тэр бол бүгд мэдэж байх ёстой. Төрийн албан хаагч, хэн ямар төгрөгний цалин авч байна гэдгийг ард түмэн мэдэж байх ёстой.

Хувийн секторынхон бол нууц. Нууцаараа байна уу, зарим компаниуд ил болно уу тэр хамаагүй асуудал. Ил байхдаа манай гишүүдийн яриад байгаа ортой л доо. 10 сарын 1-нд 30 хувь нэмнэ гээд 6 сарын өмнө зарлачихаар ерөөсөө 6 сарын үнийн өсөлтийн хүлээлт. Эдийн засгийн өсөлтийн биш, үнийн өсөлтийн хүлээлт бий болчихоод байгаа юм. Тэгэхээр миний ойлгосноор бол ер нь бусад орнуудад яаж хийгээд байна вэ гэхээр жил болгон бага бага хэмжээгээр цалин тогтвортой өсч байдаг юм шиг байгаа юм. Жил болгон. Жишээ нь, Францын төрийн албан хаагчдын цалин 1 сарын 1-нээс тодорхой хэмжээгээр өсч байдаг. Тэгэхдээ хэдэн хувиар өсөх нь вэ гэдгийг Засгийн газар нь шийддэг биш, статистикийн алба, статистикийн алба нь тухайн жилийнхээ инфляц тэгээд гол гол барааныхаа үнэ, магадгүй дараа жил өсөх, урьдчилсан тооцоо судалгаан дээрээ үндэслээд энэ жил манай хөдөлмөрийн нөөцийн багцаа, баримжаа, үнийн өсөлтийн багцаа баримжаа, ерөөсөө эдийн засгийн өсөлтийн багцаа, баримжаа юм байгаа учраас цалингаа энэ хэмжээнд нь барихын тулд 1.1 ч гэдэг юмуу, 1.2 хувиар өсгөчихье гээд Статистикийн газар нь Засгийн газраас хараат бус статистикийн судалгаан дээр үндэслээд санал оруулдаг юм шиг байгаа юм. Тэр нь Их Хурлаар нь ч хэлэлцдэггүй, Засгийн газраар нь ч хэлэлцдэггүй, албан ёсоор шууд автомат цалингийн өсөлт болоод явж байдаг. Тэгэхээр энэ инфляцид нөлөөлөхгүйгээс гадна энэ олон жилийнхээ хугацаанд агрегат экономик гросс гээд яригдаад байгаа шүү дээ. Олон жилийн нийлбэр эдийн засгийн өсөлт гэдэг дээр их зөв нөлөөлөөд хүлээлт бий болдог. Хүлээлт нь эдийн засгийн өсөлтийн хүлээлт бий болж явдаг ийм хувилбар байдаг юм шиг байна. Энэ дээр нь харин шаардлагатай, онцгой тохиолдолд гүйцэтгэх засаглал нь санал нэмж оруулж болох тийм юу үлдээх ёстой юм. За статистикийн алба энэ эндээс үндэслээд жилд энэ жил 2012 онд үнийг 1.5 хувь өсгөе гэдэг санал дээр бид нар дахиад энэ цалинг хэдэн хувь өсгөе гэсэн санал оруулж байна. Тэрнийг нь харин Засгийн газрынх нь тэр саналыг нь харин статистикийнхаа юуг үндэслээд Их Хурал нь ярьж болдог ийм хоёр давхар тогтолцоо. Нэг нь бол ерөөсөө инфляцтайгаа, үнийн өсөлттэйгээ уялдаад ингээд шууд явж байдаг тогтолцоо, нөгөөдөх нь Засгийн газар онцгой тохиолдолд нэмж байдаг. Тэрнийгээ тайлбарлаж ярьж байдаг, яагаад нэмэх болсон юм бэ, юун дээр үндэслэсэн юм бэ, ямар статистик мэдээ байгаа юм бэ, инфляцид яаж нөлөөлөх юм бэ гэсэн ийм тайлбартай. Их Хурал нь тэрнийг нь ярилцаад энэ бол эдийн засаг нийт өсөлтөнд, хөдөлмөрийн үнэлэмжид зөвөөр нөлөөлөх юм байна гэж тогтоод цалингий нь нэмж байдаг ийм хоёр л юм руу орох ёстой юм шиг байгаа юм.

Хэрвээ манай Нийгмийн хамгаалал, хөдөлмөрийн яам, Засгийн газар энийг хийхэд хүндрэлтэй байгаа бол Их Хурал энийг өөрөө аваад судлаад хийж болно л доо. Тэгэхдээ эхний ээлжинд Засгийн газар ийм юм бодоод оруулж ирээд, бидэнд санал болгохыг нь манай Байнгын хорооны протоколоор үүрэг болгочихмоор байна. Шаардлагатай бол би Засгийн газарт яг энэ асуудлаар дагнасан, мэргэжилтэй, бусад орнуудын тогтолцоог хийж өгдөг тэр эрдэмтэн, судлаачид, баахан доктор, профессорууд байна лээ, тэд нарын нэр усыг нь өгчихье. Тэгээд энийг хурдан хиймээр юм шиг байна. Тэгэхгүй бол ингээд пал пал хийтэл зарлаж байгаад, пал пал хийтэл цалин нэмээд байдаг үнэхээр ямар эффект гарах вэ гэдгийг бас үзэх хэрэгтэй л дээ.

**Б.Бат-Эрдэнэ**:-Оюунхорол гишүүн

**Д.Оюунхорол**:-Би цалин нэмэх асуудлыг зарчмын хувьд дэмжиж байна. Тэгэхдээ ер нь цалин нэмэх асуудалд их болгоомжтой хандах ёстой гэж ер нь хувийн хэвшлийн аж ахуйн нэгжүүдийн яриад байгаа асуудлыг тооцож үзэхээс өөр арга байхгүй. Нийгэмд ер нь цалин нэмж байна гээд ингээд 6 сар яригдаж байгаа энэ асуудал бол аж ахуйн нэгжүүд дээр бас хүнд тусч байгаа. Яг бидний энэ гарч байгаа шийдвэр бол 170 орчим мянган хүний цалин нэмэх тухай асуудал. Цаана нь өрх болгонд ямар ч байсан нэг айлын эдийн засагт тодорхой хэмжээний нэмүү өртөг, бүтээгдэхүүний үнэ өсөлттэй холбоотойгоор дэм тус болно. Тийм учраас цалин нэмэх нь буруу биш. Угаасаа бид цалингаа нэг дахин нэмэгдүүлнэ, бараг сая төгрөгний орлоготой болгоно, нэг айл өрхийг гээд ингээд янз бүрийн ярьсан олон амлалтууд бий шүү дээ. Тийм учраас энийгээ системтэйгээр нэмээд явах нь зөв байх. Гэхдээ тооцоо судалгаа байхгүй байгаагаас үүдэлтэйгээр хувийн хэвшлийн аж ахуйн нэгжүүд болох жишээлбэл, хамгийн том татвар төлөгч 150 аж ахуйн нэгж цуглахад үнэхээр энийг тооцоо судалгаагүй буруу нэмлээ, бид нарын хувьд их том дарамт болж байна гэж ярьж байгаа.

Тэгэхээр энийг бас бодолцож шийдэхгүй бол үнэхээрийн эдийн засгийн өсөлтийн хүлээлт биш, цалин нэмэх хүлээлт болчих вий гэдэг талаар илүү их болгоомжилж харах ёстой. Тэгээд хүнсний бүтээгдэхүүний үнэ бараг 6 сарын турш өсөлттэй явлаа шүү дээ. Тэгээд хомсдолд орж байна, тэгээд нийлүүлэлт нь бас бага байна. Хэдийгээр Засгийн газар энэ асуудлыг яриад байсан боловч яг үндсэндээ өнөөдөр жишээлбэл, хамгийн өргөн хэрэглээний 8 нэр төрлийн бүтээгдэхүүн болох будааны үнийн өсөлт бол яг тэр хурдаараа явсаар байгаад өнөөдөр эцэстээ хүрч байна шүү дээ. Тэгэхээр энэ бол хэн амьдралын түвшин ямар байхаас шалтгаалахгүйгээр өргөн хэрэглээний бараа бүтээгдэхүүн бол амьдралын ямар ч түвшингээс шалтгаалахгүйгээр иддэг, ядуучууд нь ч иддэг тэр л бараа бүтээгдэхүүн.

Гэтэл тэр хүмүүст их хүнд тусч байна. Ажилгүй, орлогогүй байгаа хүмүүст цалин нэмж байгаа явдал нь цохилт болж байна, бид элгээрээ хэвтэх гэж байна шүү гэж хэлж байгаа хүмүүс бас байна. Бас бид нар энэ нийгмийнхээ тэр хэсгийг сонсох ёстой. Өөрөөр хэлбэл, ажилгүй, орлогогүй хүмүүст бол бараа бүтээгдэхүүний үнийн өсөлт хүнд цохилт өгч байна. Дэлгүүрт орно, угаасаа орлогогүй, цалингүй, гэтэл авч иддэг талх, бараа бүтээгдэхүүнийх нь үнэ өсчихөөр тэр хүмүүсийн амьдралд хүнд тусч байна гэсэн энэ юмнуудыг үнэхээр Засгийн газар эргэж харах, анхаарах зайлшгүй шаардлагууд бий. Тийм учраас энийг удаан хугацаанд тооцоо судалгаатайгаар нэг их дуулиан тарихгүйгээр нэмдэг энэ тогтолцоогоо бий болгох асуудлыг Засгийн газар Их Хуралд оруулж байж шийдвэрлүүлэх нь зүйтэй байхаа гэсэн саналтай байна.

**Б.Бат-Эрдэнэ**:-Тэрбишдагва гишүүн

**Д.Тэрбишдагва**:-Цалин нэмэх асуудал яахав үндэслэл дээр нь 2008 оны түвшингээс 3 дахин өсгөхөөр гээд бодвол 30 хувь биш аажимдаа 3 дахин өсөх л юм байна л даа. Тэгэхээр энэ дээр цалин нэмэхийн эсрэг байгаад байгаа хүн байхгүй л дээ. Энийг их ялгавартай хандахгүй бол болохгүй байгаа юм. Өнөөдөр 600 мянган төгрөгний цалин авч байгаа хүн 30 хувиар нэмэгдэхэд 180 мянган төгрөгөөр нэмэгдэж байгаа байхгүй юу. Тэгээд тэтгэвэр, тэтгэмжийг нэмнэ гээд ингээд ярихаар 90 мянган төгрөгний тэтгэвэртэй хүн 30 хувиар нэмэхэд 27 мянган төгрөг, өөрөөр хэлбэл, нөгөө өндөр цалинтай хүний нэмэгдлээс тэр чинь дахиад 27-г бараг 6, 7 дахин бага нэмэгдээд байгаа учраас энэ цалин нэмэх асуудал бол ерөнхийдөө ингээд нийгэмд 30 хувиар нэмэгдсэн юм шиг харагдсан мөртлөө жинхэнэ ядуучууд маань дахиад л ядуу, энэ иргэд хөдөлмөрчидтэй уулзаад явж байхад ялангуяа ахмадууд, тэтгэвэр, тэтгэмжийн хүмүүс наад цалин нэмж байгаа чинь ерөөсөө хэрэг алга байна. Бид 27 мянган төгрөг авч байна, тэгтэл 180 мянган төгрөг юмуу, 150 мянган төгрөгөөр цалин нэмэгдэхээр нийтдээ бараа бүтээгдэхүүний өсөлт нэмэгдээд, харин ч энэ нэг хоёрын хооронд 30 хувь чинь бидэнд ерөөсөө бүр дарамт болж байна. Яагаад гэвэл бүтээгдэхүүн нэмэгдээд байгаа учраас, үнийн өсөлт явагдаад инфляц бий болоод байгаа учраас тэгэхээр энийг их ялгавартай хандаж, дахин судалж үзэж ингэж орж ирэхгүй бол өндөр цалинтай хүмүүс нь өндөр болоод, ядуучууд нь ядуу болоод ингээд нийгмийн давхаргад чинь хэт ядуучуудын тоо асар их болчихсон, харьцангуй өндөр цалинтай хүмүүсийнх болоод дундаж түвшин бага болоод ингээд ялангуяа энэ захын хороолол, амьдралын түвшин доогуур байгаа хүмүүст маш хүнд байна.

Нөгөө талаас цалинг харж байхад сум, дүүрэг, эрх зүйн тухай хуулин дээр бол аймаг, хот, сум, дүүрэг гээд орчихсон. Гэтэл өнөөдөр Сонгинохайрхан дүүрэг гэхэд 80-100 сумтай тэнцэх дүүрэг, 80-100 сумтай тэнцэх дүүргийн прокурор ч гэнэ үү, шүүгч нь яг сумын прокурортой адилхан цалин аваад байна шүү дээ. Ийм нэг ялгавартай тооцоолж үзэхгүйгээр ачааллыг нь тооцож үзэхгүйгээр ингээд ерөнхийд нь 30 хувь гэдэг нэрэн доор, тэгээд ийм байдал үүсээд байгааг би бол Засгийн газар эргэж харж үзээсэй гэж бодож байна. Сум, дүүргийн ялгааг харж үзээсэй гэж бодож байна. Өнөөдөр дүүрэг бол Сонгинохайрхан дүүрэг гэдэг бол нэг сумын статустай, Сонгинохайрхан сум бол өөрөө 80 сумтай тэнцэх Сонгинохайрхан сум болчихоод байгаа юм л даа. 4 аймагтай тэнцэх Сонгинохайрхан сум болчихоод байгаа юм. Тэгэхээр ийм ийм ялгаануудыг нь гаргаж ирж дүүргийн авч байгаа хүмүүсийн цалин хөлс, эд нарыг ялгавартай хандаж үзэхгүй бол болохгүй байна.

Хамгийн сүүлд дахин хэлэхэд 30 хувийн цалингийн нэмэгдэл нэгдүгээрт, хувийн хэвшлийнхэнд тодорхой хэмжээгээр нөлөөлнө, үнийн инфляцид нөлөөлнө, өндөр цалин авч байгаа хүн нь бол цалин нь өндөр болоод бага цалин авч байгаа хүнийх нь бол ялангуяа тэтгэвэр тэтгэмжийн 90 мянган төгрөгний цалин авч байгаа, 100 мянган төгрөгний тэтгэвэр авч байгаа хүн чинь 30 мянган төгрөг л нэмэгдэнэ. Тэгэхээр энэ чинь 5 дахин нөгөөдүүлээсээ бага нэмэгдэж байгаа учраас энийг Засгийн газар жаахан ялгавартай хандаж, эргэж харж үзэж болдоггүй юмуу гэсэн. Яагаад гэвэл тэтгэвэр тэтгэмжийн асуудал өөр байнгын хороогоор яригдаад байдаг, яг одоо энэ хууль, хяналтын байгууллага ч гэдэг юмуу энэ асуудал манай байнгын хороогоор яригдаад байгаа учраас энийг Засгийн газар эргэж харж үзэх ёстой зүйл гэсэн ийм саналтай байна л даа.

**Б.Бат-Эрдэнэ**:-Гишүүд асуулт асууж, хариулт авч, хэлэлцэж байгаа асуудалтай холбогдуулж саналаа хэллээ. Засгийн газар анхаарах асуудлууд байна. Бид Байнгын хорооныхоо санал дүгнэлтэнд гишүүдийнхээ гаргасан саналуудыг Байнгын хорооны тогтоолоор үүрэг чиглэл өгье гэсэн санал гаргасан байгаа гишүүдээс.

Ингээд санал хураалт явуулъя. Шүүгчийн болон прокурорын албан тушаалын цалингийн хэмжээг шинэчлэн тогтоох тухай УИХ-ын тогтоолын төслийг чуулганы нэгдсэн хуралдаанаар хэлэлцүүлэх нь зүйтэй гэсэн томъёоллоор санал хураалт явуулъя. Дэмжиж байгаа гишүүд гараа өргөнө үү. 13-аас 12 гишүүн дэмжлээ.

Хоёр дахь санал, Авилгатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай УИХ-ын тогтоолын төслийг чуулганы нэгдсэн хуралдаанаар хэлэлцэх нь зүйтэй гэсэн санал хураалт явуулъя. Дэмжиж байгаа гишүүд гараа өргөнө үү. 13-аас 12 гишүүн дэмжлээ.

Нэгдсэн хуралдаанд Байнгын хорооны санал, дүгнэлтийг Оюунхорол гишүүн илтгэе.

Бусад асуудлын хүрээнд Авилгатай тэмцэх газрын дарга, дэд дарга нарын бүрэн эрхийг түдгэлзүүлэх эсэх асуудлаар Байнгын хороо нууц санал хураалт явуулсан талаар санал солилцох учиртай. Уг асуудлыг үргэлжлүүлэн хэлэлцэнэ. Байнгын хорооны хуралдаанаар хэлэлцэж байгаа энэ асуудал маань нууцын зэрэглэлтэй, хаалттай хуралдаж байгаа учраас хаалттай хуралдах боломжийг гаргая.

**Соронзон хальснаас буулгасан**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА